CELEX: 32006D0779
Language: da
Date: 2006-11-14 00:00:00
Title: 2006/779/EF: Kommissionens beslutning af 14. november 2006 om midlertidige dyresundhedsmæssige foranstaltninger til bekæmpelse af klassisk svinepest i Rumænien (meddelt under nummer K(2006) 5387)   (EØS-relevant tekst)

15.11.2006   
            
            
               DA
            
            
               Den Europæiske Unions Tidende
            
            
               L 314/48
            
         
      KOMMISSIONENS BESLUTNING
   
   af 14. november 2006
   om midlertidige dyresundhedsmæssige foranstaltninger til bekæmpelse af klassisk svinepest i Rumænien
   (meddelt under nummer K(2006) 5387)
   (EØS-relevant tekst)
   (2006/779/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til traktaten om Bulgariens og Rumæniens tiltrædelse, særlig artikel 4, stk. 3,
   under henvisning til akten vedrørende Bulgariens og Rumæniens tiltrædelse, særlig artikel 42,
   under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,
   under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4, og
   ud fra følgende betragtninger:
   
               (1)
            
            
               Ved Rådets direktiv 2001/89/EF om EF-foranstaltninger til bekæmpelse af klassisk svinepest (3) er der fastsat EF-minimumsforanstaltninger til bekæmpelse af denne sygdom. I direktivet fastsættes det, hvilke foranstaltninger der skal iværksættes ved udbrud af klassisk svinepest. I henhold til disse foranstaltninger skal medlemsstaterne efter bekræftelse af et primærtilfælde af klassisk svinepest hos vildtlevende svin forelægge Kommissionen en plan over foranstaltningerne til udryddelse af sygdommen. Direktivet omfatter ligeledes regler vedrørende nødvaccination af svin på svinebedrifter og vildtlevende svin.
            
         
               (2)
            
            
               Rumænien anmeldte i 2006 hyppige udbrud af klassisk svinepest på svinebedrifter i landet til Kommissionen. Også vildtlevende svin har været ramt af klassisk svinepest, og sygdommen forekommer stadig.
            
         
               (3)
            
            
               Som reaktion på disse udbrud har Rumænien truffet foranstaltninger til bekæmpelse af denne sygdom i overensstemmelse med direktiv 2001/89/EF.
            
         
               (4)
            
            
               Rumænien har desuden forelagt Kommissionen planer til godkendelse for udryddelse af klassisk svinepest samt planer for nødvaccination af svin på svinebedrifter og vildtlevende svin mod denne sygdom.
            
         
               (5)
            
            
               I lyset af handelen med levende svin, ornesæd, æg og embryoner fra svin samt fersk svinekød, tilberedt kød og kødprodukter, som består af eller indeholder svinekød, udgør sygdomssituationen i Rumænien fortsat en potentiel dyresundhedsrisiko for svinebedrifterne i Fællesskabet.
            
         
               (6)
            
            
               Med henblik på Rumæniens tiltrædelse og på baggrund af den epidemiologiske situation bør der lige fra tiltrædelsesdatoen anvendes EF-foranstaltninger på hele Rumæniens område vedrørende afsendelse af levende svin, ornesæd, æg og embryoner fra svin samt fersk svinekød, tilberedt kød og kødprodukter, som består af eller indeholder svinekød, til andre medlemsstater i en overgangsperiode på ni måneder.
            
         
               (7)
            
            
               For at forhindre spredning af klassisk svinepest til andre områder i Fællesskabet bør der ved denne beslutning indføres et forbud mod afsendelse af fersk svinekød samt tilberedt kød og kødprodukter, som består af eller indeholder svinekød, fra Rumænien. Svinekødet, svinekødsprodukterne og det tilberedte svinekød bør forsynes med et særligt mærke, som ikke kan forveksles med sundhedsmærket for svinekød, jf. Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (4), eller med identifikationsmærket, jf. Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (5). Sådant tilberedt svinekød og sådanne produkter, der består af eller indeholder svinekød, bør dog kunne sendes til andre medlemsstater, hvis det/de underkastes en behandling, som dræber eventuel klassisk svinepest-virus.
            
         
               (8)
            
            
               Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET FØLGENDE BESLUTNING:
   Artikel 1
   Forbud mod afsendelse af levende svin fra Rumænien
   Rumænien sikrer, at der ikke sendes levende svin fra landets område til andre medlemsstater.
   Artikel 2
   Forbud mod afsendelse af ornesæd og æg og embryoner fra svin
   Rumænien sikrer, at der ikke sendes ornesæd eller æg eller embryoner fra svin fra landets område til andre medlemsstater.
   Artikel 3
   Forbud mod afsendelse af fersk svinekød og tilberedt kød og kødprodukter, som består af eller indeholder svinekød
   Rumænien sikrer, at der ikke sendes fersk svinekød og tilberedt kød og kødprodukter, som består af eller indeholder svinekød, fra landets område til andre medlemsstater.
   Artikel 4
   Særlig mærkning af fersk svinekød og tilberedt kød og kødprodukter, som består af eller indeholder svinekød
   Rumænien sikrer, at fersk svinekød og tilberedt kød og kødprodukter, som består af eller indeholder svinekød, forsynes med et særligt mærke, som ikke må være ovalt og kunne forveksles med:
   
               a)
            
            
               identifikationsmærket for tilberedt kød og kødprodukter, som består af eller indeholder svinekød, jf. afsnit I i bilag II til forordning (EF) nr. 853/2004 eller
            
         
               b)
            
            
               sundhedsmærket for fersk svinekød, jf. afsnit I, kapitel III, i bilag I til forordning (EF) nr. 854/2004.
            
         Artikel 5
   Undtagelser vedrørende visse afsendelser af tilberedt kød og kødprodukter, som består af eller indeholder svinekød
   Uanset artikel 3 kan Rumænien tillade, at der afsendes tilberedt kød og kødprodukter, som består af eller indeholder svinekød, fra landets område til andre medlemsstater, forudsat at produkterne:
   
               a)
            
            
               er fremstillet og forarbejdet i overensstemmelse med artikel 4, stk. 1, i Rådets direktiv 2002/99/EF (6);
            
         
               b)
            
            
               ledsages af et veterinærcertifikat i overensstemmelse med artikel 5 i direktiv 2002/99/EF og
            
         
               c)
            
            
               ledsages af det relevante sundheds- og hygiejnecertifikat for samhandel inden for Fællesskabet, jf. artikel 1 i Kommissionens forordning (EF) nr. 599/2004 (7), idet certifikatets del II skal indeholde følgende attestering:
               »Dette produkt opfylder kravene i Kommissionens beslutning 2006/779/EF af 14. november 2006 om midlertidige dyresundhedsmæssige foranstaltninger til bekæmpelse af klassisk svinepest i Rumænien«.
            
         Artikel 6
   Overensstemmelsesforanstaltninger
   Rumænien træffer de fornødne foranstaltninger til efterkommelse af denne beslutning og offentliggør foranstaltningerne. Rumænien underretter straks Kommissionen herom.
   Artikel 7
   Anvendelsesperiode
   Denne beslutning anvendes med forbehold af og da fra datoen for ikrafttrædelsen af traktaten om Bulgariens og Rumæniens tiltrædelse.
   Den anvendes i en periode på ni måneder.
   Artikel 8
   Adressat
   Denne beslutning er rettet til medlemsstaterne.
   
      Udfærdiget i Bruxelles, den 14. november 2006.
      
         
            På Kommissionens vegne
         
         Markos KYPRIANOU
         
         
            Medlem af Kommissionen
         
      
   
   
      (1)  EFT L 395 af 30.12.1989, s. 13. Senest ændret ved Europa-Parlamentets og Rådets direktiv 2004/41/EF (EUT L 157 af 30.4.2004, s. 33. Berigtiget i EUT L 195 af 2.6.2004, s. 12).
   
      (2)  EFT L 224 af 18.8.1990, s. 29. Senest ændret ved Europa-Parlamentets og Rådets direktiv 2002/33/EF (EFT L 315 af 19.11.2002, s. 14).
   
      (3)  EFT L 316 af 1.12.2001, s. 5. Ændret ved tiltrædelsesakten af 2003.
   
      (4)  EUT L 139 af 30.4.2004, s. 206. Berigtiget i EUT L 226 af 25.6.2004, s. 83. Senest ændret ved Kommissionens forordning (EF) nr. 2076/2005 (EUT L 338 af 22.12.2005, s. 83).
   
      (5)  EUT L 139 af 30.4.2004, s. 55. Berigtiget i EUT L 226 af 25.6.2004, s. 22. Senest ændret ved Kommissionens forordning (EF) nr. 2076/2005.
   
      (6)  EFT L 18 af 23.1.2003, s. 11.
   
      (7)  EUT L 94 af 31.3.2004, s. 44.